作者：李冠
词牌/韵律：六州歌头

paragraphs: 凄凉绣岭，宫殿倚山阿。
明皇帝。
曾游地。
锁烟萝。
郁嵯峨。
忆惜真妃子。
艳倾国，方姝丽。
朝复暮。
嫔嫱妒。
宠偏颇。
三尺玉泉新浴，莲羞吐、红浸秋波。
听花奴，敲羯鼓，酣奏鸣鼍。
体不胜罗。
舞婆娑。
正霓裳曳。
惊烽燧。
千万骑。
拥雕戈。
情宛转。
魂空乱。
蹙双蛾。
奈兵何。
痛惜三春暮，委妖丽，马嵬坡。
平寇乱。
回宸辇。
忍重过。
香瘗紫囊犹有，鸿都客、钿合应讹。
使行人到此，千古只伤歌。
事往愁多。